ব্লাডি জ্যাক (উপন্যাস)

ব্লাডি জ্যাক: বিং অ্যান অ্যাকাউন্ট অফ দ্য কিউরিয়াস অ্যাডভেঞ্চারস অফ মেরি "জ্যাকি" ফেবার, শিপস বয় হল এল.এ. মেয়ারের লেখা একটি ঐতিহাসিক উপন্যাস। এটি ২০০২ সালের সেপ্টেম্বরে হারকোর্ট চিলড্রেনস বুকস কর্তৃক পুস্তক আকারে প্রকাশিত হয়। উপন্যাসটি ১৯ শতকের গোড়ার দিকের পটভূমিতে লন্ডনের এক অনাথ মেয়েকে কেন্দ্র করে রচিত।

গল্পটি পরবর্তী ধারাবাহিক কার্স অফ দ্য ব্লু ট্যাটু (২০০৪), আন্ডার দ্য জলি রজার (২০০৫), ইন দ্য বেলি অফ দ্য ব্লাডহাউন্ড (২০০৬), মিসিসিপি জ্যাক (২০০৭), মাই বনি লাইট হর্সম্যান (২০০৮), র‍্যাপচার অফ দ্য ডিপ (২০০৯), দ্য ওয়েক অফ দ্য লরেলাই লি (২০১০), দ্য মার্ক অফ দ্য গোল্ডেন ড্রাগন (২০১১), ভিভা জ্যাকুয়েলিনা! (২০১২), বোস্টন জ্যাকি (২০১৩) এবং ওয়াইল্ড রোভার নো মোর (২০১৬) উপন্যাসে অব্যাহত রয়েছে।

 প্লট পরিচিতি 
অসুখে পড়ে তার পুরো পরিবারের মৃত্যু হওয়ার পর, আট বছর বয়সী মেরি ফেবার রুস্টার চার্লির নেতৃত্বাধীন অনাথ শিশুদের একটি দলে যোগ দেয়। রুস্টারকে মেরি নিজের ভাইয়ের মতোই দেখত। একদিন একটা গোটা পাউরুটি চুরি করার পর মেরি ও দলের সবাই চার্লির জন্য অপেক্ষা করতে থাকে; কিন্তু চার্লি না আসায় মেরি তাকে খুঁজতে বেরিয়ে তার মৃতদেহ আবিষ্কার করে এবং বুঝতে পারে যে তাকে হত্যা করা হয়েছে। চার্লির পোশাক পরে সে "জ্যাক" পরিচয় ধারণ করে এবং জাহাজের বালকভৃত্য (কেবিন বয়) হিসেবে এইচএমএস ডলফিনের নাবিকদের দলে যোগ দেয়।

ডলফিনে কর্মরত অবস্থায় সে শত্রু জাহাজে আক্রমণের সময় একজন জলদস্যুকে হত্যা করে। সম্মানের নিদর্শন হিসেবে তার জাহাজের সহকর্মীরা তাকে "ব্লাডি জ্যাক" ডাকনাম দেয়।

 সারসংক্ষেপ 
১৮০১ সালে লন্ডনের চিপসাইডে অবস্থিত রুস্টার চার্লির অনাথ শিশুদের গ্যাংয়ের ১২ বছর বয়সী সদস্য মেরি ফেবার। চার বছর আগে ১৭৯৭ সালে, যখন তার বয়স আট বছর, তার পরিবার প্লেগে আক্রান্ত হয়ে মারা যায়, তখন সে এই গ্যাংয়ে যোগ দেয়। এক কবর খোড়া চোর চার্লিকে হত্যা করার পর, সে এগারো বছর বয়সী এক কিশোরের ছদ্মবেশ ধারণ করে জলদস্যু দমনের জন্য নিযুক্ত যুদ্ধ জাহাজ ডলফিনে কাজ নেয়।

যেহেতু মেরি পড়তে পারে, তাই তাকে জাহাজের স্কুলমাস্টারের সহকারীর দায়িত্ব দেওয়া হয়, যেখানে তার নাম থাকে জ্যাকি ফেবার। সে দ্রুতই তার সহকর্মীদের সাথে বন্ধুত্ব করে ফেলে। এককালের সমৃদ্ধ পরিবারের ছেলে জেমস "জেমি" ফ্লেচার, মিডশিপম্যান হিসেবে প্রশিক্ষণের জন্য শেষ মুহূর্তে নাবিকদের দলে যোগ দেয়।

কয়েক মাসের মধ্যে ছেলেগুলো ধীরে ধীরে দক্ষ নাবিক হয়ে ওঠে। জ্যাকি আইরিশ নাবিক লিয়াম ডেলানির সাথে ঘনিষ্ঠ সম্পর্ক গড়ে তোলে। তিনি তাকে পেনি হুইসেল বাজাতে শেখান। জ্যাকির শরীর পরিণত হতে শুরু করার সাথে সাথে, সে তার দৈহিক পরিবর্তনগুলি লুকানোর জন্য একটি নতুন ইউনিফর্ম তৈরি করে। তার দক্ষতায় মুগ্ধ হয়ে, ক্যাপ্টেন তাকে সমস্ত ছেলেদের জন্য ইউনিফর্ম তৈরি করার নির্দেশ দেন।

উত্তর আফ্রিকার উপকূলের কাছে টহল দেওয়ার সময় ক্যাপ্টেন একটি জলদস্যু জাহাজ দেখতে পান এবং তার পিছনে ধাওয়া করেন। জাহাজটিকে খানিক বাগে আনার পর জ্যাকি এবং জেমি সহ একটি দলকে জাহাজের দখল নিতে পাঠানো হয়। যুদ্ধের সময়, জাহাজের টাকার সিন্দুক বয়ে নিয়ে যাওয়া এক জলদস্যু জেমির উপর ঝাঁপিয়ে পড়ে এবং জ্যাকি তাকে গুলি করে হত্যা করতে সক্ষম হয়, যার ফলে তার ডাকনাম হয় "ব্লাডি জ্যাক"।

এই অভিজ্ঞতায় জ্যাকি বিচলিত হয়ে পড়ে। তার উপর আরও একরাশ বিষণ্ণতা তাকে ছেকে ধরে যখন সে জানতে পারে যে বেঞ্জি যুদ্ধে নিহত হয়েছে। ডলফিনের সরবরাহ কমে আসায় নাবিকদের দল বিশ্রাম ও শরীর চাঙ্গা করার জন্য পালমায় যায়। এখানে এসে জ্যাকির ঋতুস্রাব শুরু হয় এবং অনভিজ্ঞতাবসত তার মনে হয় যে সে শীঘ্রই মারা যাবে।

পালমায় নামার পর বাকি ছেলেরা শরীরে উল্কি (ট্যাটু) করে তাদের আয় করা টাকা উড়িয়ে দেয়, এবং নিজেদের কিশোর জাহাজী ভ্রাতৃসমাজ হিসেবে ঘোষণা করে। তার প্রথম ঋতুস্রাব শুরু হওয়ার পর, জ্যাকি তার অবস্থা সম্পর্কে জানতে কাছাকাছি একটি পতিতালয়ে যায়। সত্যটা না জেনে, ছেলেরা ধরে নেয় যে সে একজন "রেইক" (নারীবাজ) এবং তাকে উপহাস করে।

পুনরায় সরবরাহ ভরে নেওয়ার পর, জাহাজটি তার মিশন চালিয়ে যাওয়ার জন্য ক্যারিবীয় সাগরে আসে। ব্লিফিল নামের একজন অত্যাচারী মিডশিপম্যান ক্লাসরুমে জ্যাকিকে আক্রমণ করে।  জ্যাকি গুরুতরভাবে আহত হয় এবং তাকে অসুস্থ রোগীদের ওয়ার্ডে রাখা হয়। প্রতিশোধের আগুনে জ্বলতে থাকা জ্যাকি আরেক মিডশিপম্যান, জেনকিন্সকে ব্লিফিলকে লড়াইয়ে চ্যালেঞ্জ জানাতে রাজি করায়, যেখানে জেনকিন্স জয়ী হয়।

বিল স্লোট নামের আরেক নাবিক প্রায়শই জ্যাকির উপর নজর রাখত, এভাবেই সে একদিন জ্যাকির গোপন রহস্য আবিষ্কার করে ফেলে এবং জাহাজের দড়ি রাখার ঘরে তাকে ধর্ষণ করার চেষ্টা করে। জ্যাকি তার ছুরি দিয়ে তাকে আঘাত করতে সক্ষম হয়, স্লোট জাহাজ থেকে জলে পড়ে ডুবে যায়। লিয়ামকে হত্যার অভিযোগে অভিযুক্ত করা হয় এবং মৃত্যুদণ্ড দেওয়া হয়; কিন্তু জ্যাকি তার অপরাধ স্বীকার করে এবং পরবর্তীতে লিয়ামের পরিবর্তে তার বিচার করা হয়। আদালত আত্মরক্ষার কারণে তাকে মুক্তি দেয়।

শান্তি ফিরে আসে—এবার জ্যাকি ধীরে ধীরে জেমির প্রেমে পড়তে শুরু করে। যখন জেমি সমকামিতার অভিযোগে বহিষ্কৃত হওয়ার ভয়ে জাহাজ ছেড়ে যাওয়ার সিদ্ধান্ত নেয়, তখন জ্যাকি তার আসল পরিচয় তার কাছে প্রকাশ করে।

অনতিকাল পরে তারা জ্যামাইকার কিংস্টনে পৌঁছায়। জ্যাকি একটি মেয়েদের পোশাক পরে জেমির সাথে ডেটে যায়, কিন্তু অন্য ছেলেরা তাদের বাধা দেয়—তারা তখন তাকে চিনতে পারছিল না। জেমি তাদের বিভ্রান্ত করতে থাকে, এই সুযোগে জ্যাকি তার ছদ্মবেশে ফিরে যায় এবং তার পরিচয় গোপন রাখতে সক্ষম হয়। ডেভি তাদের সকলকে কানের দুল পরতে রাজি করায়, যা জেমি এবং জ্যাকি তাদের ভালবাসার প্রতীক হিসাবে গ্রহণ করে।

ফরাসি জলদস্যু লেফিভরে ("দ্য ফিভার"; বাংলা: "জ্বর")-কে খুঁজতে গিয়ে ডলফিন এক অগ্নিউদগিরক জাহাজের আক্রমণের শিকার হয় এবং জলে ডুবতে শুরু করে। এসময় জ্যাকি জাহাজের পাহারাদার হিসেবে কাজ করছিল; সে দূরে তীর দেখতে পায় এবং নাবিকদের সংবাদ দেয়; তাদের জাহাজ নিরাপদে সমুদ্র সৈকতে গিয়ে ভিড়তে সক্ষম হয়। ডেভি তাকে জেমির হ্যামকে ঘুমন্ত অবস্থায় ধরে ফেলে এবং সে অনিচ্ছা সত্ত্বেও তাকে বলতে বাধ্য হয় যে সে একজন মেয়ে।

জাহাজের স্কুলমাস্টার ফিনিয়াস টিলডেন সাহায্যের আশায় জ্যাকিকে একটি পরীক্ষামূলক ঘুড়ি চালানোর কাজে নিযুক্ত করেন। ঘুড়িটি বাঁধন ছিঁড়ে জ্যাকিকে উড়িয়ে নিয়ে যায়। সে কাছের একটি দ্বীপে আটকা পড়ে, যেখানে সে ধোঁয়ার সংকেত ব্যবহার করে জাহাজীদের সাথে যোগাযোগ করার চেষ্টা করে।

দুর্ভাগ্যবশত লেফিভরে এবং তার লোকেরা প্রথমে ওই সংকেত দেখতে পায় এবং উদ্ধারকারী দলের উপর অতর্কিত আক্রমণ চালায়। জ্যাকি তাদের সতর্ক করার চেষ্টা করে, কিন্তু দস্যুর দল তাকে ধরে ফেলে এবং দড়িতে বেঁধে ফেলে। জলদস্যুরা তাকে ফাঁসিতে ঝুলানোর চেষ্টা করে, কিন্তু মৃত্যুর কয়েক সেকেন্ড আগে তার দল তাকে উদ্ধার করে।

এই ঘটনায় পুরো নাবিক দল তার নারী পরিচয় জেনে ফেলে। জাহাজের ডাক্তার তাকে পরীক্ষা করার পর, জ্যাকির বয়স প্রায় পনেরো বছর বলে ঘোষণা করা হয়; গত দুই বছরের চাকরির সময় তার প্রকৃত বয়স জানা ছিল না।

অসাধারণ সাহসিকতার জন্য মিডশিপম্যান পদে পদোন্নতি পাওয়া সত্ত্বেও, জ্যাকিকে নৌবাহিনী থেকে অব্যাহতি দেওয়া হয় এবং বোস্টনে পাঠানো হয়, যেখানে টিলডেন তার ছদ্মনামেই লসন পিবডিস স্কুল ফর গার্লস-এ তার পড়ার ব্যবস্থা করে দেন। তার ভাগ্য মেনে নিয়ে জ্যাকি তার জাহাজের সহকর্মীদের আলিঙ্গন করে চলে যায়।

 চরিত্র 
 মেরি 'জ্যাকি' ফেবার: মেরি এই ধারাবাহিকের প্রধান চরিত্র। সে লন্ডনের একটি মধ্যবিত্ত পরিবারের সন্তান, যার পরিবারের সকল সদস্য তার সাত বা আট বছর বয়সের সময় প্লেগে আক্রান্ত হয়ে মারা যায়। হঠাৎ করেই অনাথ হয়ে পড়া মেরি, তার চেয়ে একটু বেশি বয়সের আরেক অনাথ, রুস্টার চার্লির নেতৃত্বাধীন একটি দলে যোগ দেয়। চার্লি নিহত হওয়ার পর সে এইচএমএস ডলফিনের নাবিকদের দলে বালকভৃত্য হিসেবে যোগ দেয়। জ্যাকি চরিত্রটিতে " জ্যাক " বা " ফক্স " ধারার লোক-নায়কের বৈশিষ্ট্য পাওয়া যায়: তার ঠোঁটে দুষ্টুমিভরা "শেয়ালে" হাসির ঝলকানি, সে আকর্ষণীয় এবং চতুর, ভালো মনের এবং দুঃসাহসী— বারবার ঝামেলায় জড়ায় ও সেখান থেকে বেরিয়ে আসে, আর শত্রুদের ছলচাতুরীতে হারিয়ে ফেলা যেন তার কাছে খেলার মত।
 রুস্টার চার্লি: তার রুস্টার চার্লি ডাকনামের পিছনে এক কারণ ছিল তার শেষ নাম ব্রুস্টার এবং অন্যটি তার মাথার পাশ বরাবর নেমে আসা লাল চুল। বয়স বারো থেকে চৌদ্দ বছরের বেশি না হলেও, সে একটি ছোট গ্যাংয়ের নেতা ছিল। এক ইতর প্রাপ্তবয়স্ক লোক শত্রুতার কারণে তাকে খুন করে। সে ছিল জ্যাকির সবচেয়ে কাছের বন্ধু। জ্যাকি যখন তার খুন হওয়া মৃতদেহ খুঁজে পায়, তখন সে চার্লির ছুরি এবং জামাকাপড় নিয়ে ছেলে সেজে তার নতুন জীবন শুরু করে। জাহাজে চড়ার পর, চার্লিকে স্মরণে রাখতে সে তার ছুরির হাতলটি একটি মোরগের আদলে খোদাই করে নেয়।
 জেমস 'জেমি' এমারসন ফ্লেচার: এইচএমএস ডলফিননের আরেক বালকভৃত্য। তার পরিবার দরিদ্র নয়, তবে এত ধনীও নয় যে তাকে মিডশিপম্যানের পদ জুটিয়ে দেবে। তাই তার বাবা তাকে এইচএমএস ডলফিনে জাহাজের বালকভৃত্য হিসেবে ভর্তি করিয়ে দেন। পরে জ্যাকি গোপনে তাকে নিজের আসল লিঙ্গ পরিচয় জানালে জেমি এবং জ্যাকি পরস্পরের কানে সোনার আংটি পরিয়ে একে অপরের কাছে অঙ্গীকারবদ্ধ হয়।
 লিয়াম ডেলানি: আইরিশ ও দক্ষ নাবিক। তিনি জ্যাকির তত্ত্বাবধায়ক এবং নৌবিদ্যা গুরু যিনি তাকে নানা কৌশল শেখান এবং জাহাজে থাকা খারাপ উদ্দেশ্যপ্রণোদিত পুরুষদের হাত থেকে তাকে রক্ষা করেন। জ্যাকির প্রকৃত লিঙ্গ পরিচয় প্রকাশ্যে আসার আগে পর্যন্ত তিনি তা জানতে পারেননি।
 মাক: এক মৃতদেহ বিক্রেতা। জ্যাকির পরিবারের মৃত্যুর সময় সে তাদের মৃতদেহ নিয়ে যায়, তার সবচেয়ে ভালো বন্ধু রুস্টার চার্লিকে হত্যা করে এবং সেই মৃতদেহটিও বিক্রি করে।
 ডেভি, উইলি, বেঞ্জি এবং টিঙ্ক: জ্যাকি এবং জেমির সহকর্মী বালকভৃত্যরা, যাদের সঙ্গে তাদের এক ধরণের রক্তের ভ্রাতৃত্ব-সম্পর্ক গড়ে ওঠে। বইয়ের শেষে, তারা পদমর্যাদার দিক থেকে পৃথক হয়ে পড়ে; একজনের ক্ষেত্রে এ বিচ্ছেদ ঘটে মৃত্যুতে। তবু জাহাজে শিক্ষানবীশ হিসেবে যে বাঁধনে তারা বাঁধা পড়েছিল—বেঁচে থাকা সদস্যদের মধ্যে সে বন্ধন অটুটই থাকে।

 প্রতিক্রিয়া 
ব্লাডি জ্যাক সমালোচকদের কাছে সমাদৃত হয়েছিল। এটি বুকলিস্ট এবং পাবলিশার্স উইকলি থেকে তারকাচিহ্নিত সমালোচনা লাভ করে।

পাবলিশার্স উইকলি "মেয়ার ১৮ শতকের রয়্যাল নেভির জীবনকে ডিকেন্সীয় শৈলীতে কীভাবে ফুটিয়ে তুলেছেন" তা তুলে ধরে। এটি আরও উল্লেখ করে যে লেখক "জ্যাকির উত্তম পুরুষের বর্ণনায় এমন এক সময়ের ঐতিহাসিক এবং নৌজীবন সংক্রান্ত তথ্যের এক বিশাল ভাণ্ডারকে নির্বিঘ্নে বুনেছেন যখন সমুদ্র ছিল জলদস্যুর আতঙ্কে সন্ত্রস্ত"। কিরকাস রিভিউও প্রশংসা করে লিখেছে যে উপন্যাসের ঐতিহাসিক বিবরণগুলো "নিখুঁতভাবে কাহিনির বুননে মিশে গেছে"।

কিরকাস রিভিউ প্রধান চরিত্রটিকে বইটির মূল আকর্ষণ হিসেবে বর্ণনা করেছে। এটি জ্যাকির উল্লেখ করে বলেছে যে সে "এক অসাধারণ নায়িকা যে সমানভাবে সাহসী এবং কোমল", পাশাপাশি "চতুর এবং উদ্যমী", "জ্যাকি এতটাই অসাধারণ সৃষ্টি যে অন্যান্য চরিত্রগুলি তুলনামূলকভাবে অস্পষ্ট বোধ হয়"। তারা আরও তুলে ধরেছে যে "উপন্যাসটি অ্যাকশন এবং দুঃসাহসিকতায় পূর্ণ, তবে আসল সাসপেন্স তৈরি হয় নায়িকা যাকে বলে 'দ্য ডিসেপশন'—তার পুরুষ ছদ্মবেশ বজায় রাখার দ্বন্দ্বের মাধ্যমে"।

ক্যাথেরিন কেলগ্রেনের কণ্ঠে প্রকাশিত অডিওবুকটিও বুকলিস্ট এবং পাবলিশার্স উইকলির তারকাযুক্ত সমালোচনা লাভ করে। পাবলিশার্স উইকলি মন্তব্য করে যে কেলগ্রেনের কণ্ঠাভিনয় ছিল "বিশুদ্ধ জাদু" কারণ তিনি "চরিত্রগুলোর খাঁটি কণ্ঠস্বর তৈরি করেছেন, ছন্দপতন না ঘটিয়ে তার স্বর অবলীলাক্রমে উঠানামা করেছে মেরির ককনি, নাবিক লিয়ামের সুরেলা আইরিশ টান, স্কুলমাস্টার টিলডেনের শিক্ষিত আমেরিকান কণ্ঠ, জ্যাকব স্লোটের শিহরণ জাগানো শয়তানী, লোলুপ স্বর এবং আরও অনেক কণ্ঠের মধ্যে"। তারা তার অভিনয়কে "প্রথম শ্রেণীর" বলেও অভিহিত করেছেন। বুকলিস্টের পক্ষ থেকে, পাম স্পেন্সার হলি একইভাবে তুলে ধরেছেন যে "কেলগ্রেনের নমনীয় ব্রিটিশ উচ্চারণ সহজেই সমুদ্রযাত্রার পরিবেশ এবং জ্যাকির আবেগকে ধারণ করে"। হলি আরও উল্লেখ করেছেন যে "শুরু এবং শেষে ব্যবহৃত নৌ সঙ্গীত গল্পের মেজাজকে আরও সমৃদ্ধ করেছে, ঠিক যেমনটি করেছে কেলগ্রেনের ওই ব্যালাডটি গাওয়ার চমৎকার দক্ষতা।"

 খ্যাতি 
ব্লাডি জ্যাক একটি জুনিয়র লাইব্রেরি গিল্ড নির্বাচিত বই। ইয়ং অ্যাডাল্ট লাইব্রেরি সার্ভিসেস অ্যাসোসিয়েশন (YALSA) এটিকে তাদের সেরা পরিণত কিশোরদের বই (২০০৪) এবং জনপ্রিয় পরিণত কিশোরদের পেপারব্যাক বই (২০১২) তালিকায় অন্তর্ভুক্ত করেছে।

ক্যাথেরিন কেলগ্রেনের কণ্ঠে প্রকাশিত অডিওবুকটি ওডিসি পুরস্কার-এর সম্মানসূচক তালিকায় ছিল। অ্যাসোসিয়েশন ফর লাইব্রেরি সার্ভিস টু চিলড্রেন এটিকে তাদের ২০০৮ সালের উল্লেখযোগ্য শিশুতোষ রেকর্ডিংয়ের তালিকায় অন্তর্ভুক্ত করে। ২০০৯ সালে YALSA এটিকে তাদের পরিণত কিশোরদের নির্বাচিত অডিওবুকের তালিকায় স্থান দেয়।

 প্রকাশের বিবরণ 
 ২০০২, মার্কিন যুক্তরাষ্ট্র, হারকোর্ট ট্রেড পাবলিশার্স , ট্রেড পেপারব্যাক।
 ২০০৮, মার্কিন যুক্তরাষ্ট্র, লিসেন & লাইভ অডিও, ইনকর্পোরেটেড , আনব্রিজড অডিওবুক।

 তথ্যসূত্র 

 অতিরিক্ত পাঠ 


 বহিঃসংযোগ 
 লেখকের ওয়েবসাইট।
 প্রকাশকের সাইট।
 টম ন্যাপের সমালোচনা।
 অডিওবুক প্রকাশকদের ওয়েবসাইট ।

বিষয়শ্রেণী:লন্ডনের পটভূমিতে উপন্যাস
বিষয়শ্রেণী:মার্কিন শিশুতোষ উপন্যাস
বিষয়শ্রেণী:২০০২-এর মার্কিন উপন্যাস
বিষয়শ্রেণী:জলদস্যুদের সম্পর্কে উপন্যাস
বিষয়শ্রেণী:মার্কিন ঐতিহাসিক উপন্যাস
বিষয়শ্রেণী:শিশুতোষ ঐতিহাসিক উপন্যাস